Les genz du conseil Mons. le duc de Bourgongne es comis de lever argent, vins, blez, chars et autres vivres et charroi pour le mandement Mons. le duc, salut. Nous vous mandons et pour certaine cause que du chapitre d’Ostum ne de leur homes vous ne prenez ne ne levez ne seuffrez penre ne lever par autre, en quelque maniere que ce soit, aucune chouse, soit argent, blez, vins, chars ou charroi, outre la teneur de la composition faite entre Mons. le duc et ledit chapitre, mas leur franchises et privileges leur gardez de point en point selon leur teneur. Et se riens avez pris, pour le dit mandement, dudit chapitre ou de leur homes, si le remettez en estat, la dite composition gardée. Donné à Dijon le xixe jour de juing, l’an de grace mil CCC trente et six.